Vedtekter for Overføringsavtalens sikringsordning 
Vedtatt på konstituerende styremøte …. , godkjent av Fornyings- og administrasjonsdepartementet …..

Kapittel I. Sikringsordningens virkeområde og formål 

§ 1. Opprettelse og virkeområde 

Overføringsavtalens sikringsordning (Sikringsordningen) er opprettet ved avtale om overføring og samordning av pensjonsrettigheter (Overføringsavtalen) mellom Statens Pensjonskasse og andre leverandører av offentlig tjenestepensjon, jf. lov om Statens Pensjonskasse § 46. 

Virkeområdet for Sikringsordningen fremgår av Overføringsavtalen og vedtektene her. 

§ 2. Definisjoner 

I vedtektene her menes med: 
a)	arbeidsgiver: arbeidsgiver/virksomhet med kommunal pensjonsordning etter forsikringsloven kapittel 10 som er omfattet av Overføringsavtalen, 
b)	avtalepart: avtalepart i avtale om overføring og samordning av pensjonsrettigheter (Overføringsavtale) mellom Statens Pensjonskasse og andre leverandører av offentlige tjenestepensjon,
c)	departement: Statens Pensjonskasses fagdepartement,
d)	ikke forsikringsbare ytelser: Ytelser det ikke er lovlig adgang til å forsikre etter forsikringsloven. Dette omfatter følgende forhold:
—	løpende regulering av pensjoner og oppsatte rettigheter i takt med reguleringen av grunnbeløpet i folketrygden (G-regulering),
—	tidligpensjon etter 85-års regelen, dvs adgangen til å fratre inntil tre år før aldersgrensen dersom summen av alder og pensjonsgivende tjenestetid er minst 85 år, 
—	bruttogaranti, dvs økte utgifter for offentlig tjenestepensjon ved redusert folketrygd, 
e)	Rådgivende utvalg: utvalg bestående av representanter for avtalepartene opprettet med hjemmel i Overføringsavtalen § 7 andre ledd.

§ 3. Formål 

Sikringsordningens formål er beskrevet i Overføringsavtalen § 8: 
”Overføringsavtalens sikringsordning skal bidra til å sikre pensjonsrettigheter opparbeidet hos arbeidsgivere som opphører ved konkurs/akkord eller ved annet opphør, eller som ikke betaler premie ved forfall, så langt det er midler i Sikringsordningen.”  

§ 4. Rettsstilling

Sikringsordningen er et selvstendig rettssubjekt med egen regnskapsføring. Ingen av avtalepartene har eiendomsrett til noen del av ordingen. Sikringsordningen har ikke erverv til formål.

Sikringsordningen skal registreres i Enhetsregisteret som egen juridisk person og selvstendig rettssubjekt med upersonlig og begrenset ansvar.

Sikringsordningens øverste myndighet er styret for Sikringsordningen. 

Sikringsordningen ved styret kan reise og motta søksmål.  

Kapittel II. Dekningsområdet til Sikringsordningen

§ 5.  Hva Sikringsordningen dekker
 
Sikringsordningen skal, så langt det er midler i ordningen, finansiere premie for ikke forsikringsbare ytelser i kommunal pensjonsordning med Overføringsavtale, dersom slike premier ikke betales av arbeidsgiver i følgende tilfelle:
a) virksomheten er opphørt eller er under avvikling, enten ved konkurs eller på annen måte (gjelder også opphør før 1.1.2004),
b) virksomheten eksisterer, men har gått ut av Overføringsavtalen før 01.01.2004 (dette punktet er avhengig av Justisdepartementets vurdering av FADs forespørsel 05.07.2007), 
c) virksomheten eksisterer, men betaler ikke nevnte premier etter skriftlig purring fra avtaleparten.

Sikringsordningen skal finansiere premie for ikke forsikringsbare ytelser tilknyttet kommunale og interkommunale selskaper når kommunen/kommunene ikke har dekket opp dette. 

§ 6. Hva Sikringsordningen ikke dekker

Sikringsordningen skal ikke foreta utbetaling for å sikre ny opptjeningstid under Overføringsavtalen (ordinær premie). Ved konkurs i en virksomhet kan Sikringsordningen likevel i spesielle tilfeller, dersom det er tilstrekkelig midler i ordningen, sikre pensjonsopptjeningen fram til konkurstidspunktet, dog senest til datoen for opphør av ansettelsesforholdet. I slike tilfeller skal det fremmes krav om dekning av slike utgifter fra konkursboet og eventuelt lønnsgarantiordningen i den utstrekning det er grunnlag for dette. 

Sikringsordningen skal ikke foreta utbetaling til sikring av rettigheter knyttet til AFP før 65 år.

§ 7. Fordelingsnøkkel ved manglende midler i Sikringsordningen

Dersom midlene i Sikringsordningen ikke er tilstrekkelige til å dekke de samlede krav etter § 5, skal styret beslutte fordelingsnøkkel ut fra følgende retningslinjer: 
a)	krav tilknyttet siste år dekkes før krav tilknyttet tidligere år,
b)	krav tilknyttet opphørt virksomhet dekkes før krav tilknyttet eksisterende virksomhet,
c)	krav tilknyttet premie for ikke forsikringsbare ytelser dekkes før pensjonspremie i konkurstilfeller, jf § 6 første ledd. 

§ 8. Oppgjør

Sikringsordningen skal dekke premiebetaling etter § 5 så snart som mulig og senest tre måneder etter at avtaleparten har fremmet rettmessig krav til Sikringsordningens sekretariat. 

Kapittel III. Sikringsordningens kapital 

§ 9. Finansiering av Sikringsordningen

Sikringsordningen finansieres ved årlig tilskudd, tilslutningstilskudd og engangsbeløp fra arbeidsgivere som i henhold til Overføringsavtalen skal være tilsluttet Sikringsordningen. 

Sikringsordningens styre kan pålegge avtalepartene den rapporteringsplikt som er nødvendig for å beregne tilskudd/engangsbeløp.

§ 10. Årlig tilskudd fra arbeidsgiver

Arbeidsgiver skal betale et årlig tilskudd oppad begrenset til 0,05 prosent av samlet pensjonsgrunnlag for aktive medlemmer i pensjonsordningen, jf. Overføringsavtalen § 9 første ledd. 

Tilskuddet fastsettes av styret. Det fastsettes ut fra hva som er nødvendig for å dekke Sikringsordningens forventede forpliktelser, herunder administrasjon av ordningen.  Styret skal avgi en vurdering av om tilskuddssatsen vil være tilstrekkelig til å dekke krav mot Sikringsordningen for det aktuelle året, samt behovet for driftskapital. 

Styrevedtaket skal sendes avtalepartene innen 1. oktober med virkning for neste år. 

Tilskuddet skal betales av arbeidsgiver til avtaleparten innen utløpet av årets første kvartal. Avtaleparten betaler videre til Sikringsordningen innen 1. mai samme år. 

§ 11. Tilslutningstilskudd fra arbeidsgiver

Det kan kreves inn tilslutningstilskudd til Sikringsordningen fra arbeidsgiver i forbindelse med at usikrede pensjonsrettigheter blir omfattet av Overføringsavtalen, begrenset til 0,5 prosent av den kapitaliserte verdi av pensjonsrettighetene, jf. Overføringsavtalen § 9 andre ledd. 

Tilslutningstilskuddet fastsettes av styret. 

Tilslutningstilskuddet forfaller ved tidspunktet for tilknytning til Overføringsavtalen. Tilskuddet betales av arbeidsgiver til avtaleparten som så innen en måned betaler videre til Sikringsordningen.

§ 12. Engangsbeløp ved avvikling av virksomhet

Dersom en virksomhet avvikles, kan styret beregne et krav mot arbeidsgiveren/boet på de forventede tilleggspremier for fremtiden i form av et engangsbeløp, jf. Overføringsavtalen § 9 tredje ledd.  

§ 13. Plassering av Sikringsordningens midler
 
Sikringsordningens midler skal forvaltes mest mulig risikofritt. Midlene skal holdes tilstrekkelig likvide til at de kan brukes løpende etter Sikringsordningens formål. Midlene plasseres fortrinnsvis som bankinnskudd eller i pengemarkedsfond, og institusjonene som benyttes skal være underlagt tilsyn fra Kredittilsynet eller tilsvarende tilsynsorgan innen EØS-området. 
 
§ 14. Låneopptak

Sikringsordningen kan ikke ta opp lån, og dens midler kan ikke pantsettes eller stilles som sikkerhet på annen måte.

§ 15. Regress/inndriving

Når Sikringsordningen dekker premier som nevnt i § 5, skal den også vurdere om det er grunnlag for å kreve regress av arbeidsgiver. I tilfeller hvor dekning skjer etter § 5 første ledd bokstav c, kan Sikringsordningens styre bestemme at virksomheten ikke lenger omfattes av Sikringsordningen når den manglende betalingen ikke vurderes å ha tilstrekkelig grunnlag. 

Dersom en avtalepart ikke mottar årlig tilskudd eller tilslutningstilskudd fra tilsluttede arbeidsgivere, skal avtaleparten varsle sekretariatet i Sikringsordningen umiddelbart. Sikringsordningen kan inndrive manglende betaling fra arbeidsgiver av årlig tilskudd og tilslutningstilskudd til Sikringsordningen. Sikringsordningens styre kan bestemme at avtaleparten skal inndrive manglende betaling fra arbeidsgiver. Sikringsordningens styre kan ved manglende betaling, som vurderes å ikke ha tilstrekkelig grunnlag, bestemme at virksomheten ikke lenger omfattes av Sikringsordningen. 

Dersom en virksomhet avvikles, skal avtaleparten varsle sekretariatet i Sikringsordningen umiddelbart slik at Sikringsordningen kan fremme krav om tilleggspremier etter vedtektene § 12. . 

Kapittel IV. Sikringsordningens organer 

§ 16. Styret 

Sikringsordningens øverste myndighet er styret. Styret består av 7 medlemmer med personlige varamedlemmer sammensatt som følger: 
a)	ett medlem med personlige varamedlem velges av den største leverandøren av kommunal pensjonsordning med Overføringsavtale målt etter årlig tilskudd til Sikringsordningen,
b)	ett medlem med personlig varamedlem velges av pensjonskassene som inngår i De Selvstendige Kommunale Pensjonskasser, DSKP,
c)	ett medlem med personlig varamedlem velges av pensjonsinnretninger med kommunal pensjonsordning med Overføringsavtale tilsluttet Finansnæringens Hovedorganisasjon, FNH,
d)	to medlemmer med personlige varamedlemmer velges av de to største arbeidsgiverorganisasjonene, målt etter arbeidsgivernes årlige tilskudd til Sikringsordningen, 
e)	to medlemmer med personlige varamedlemmer velges av de to største arbeidstakerorganisasjonene som har tariffestet rett til kommunal tjenestepensjon med Overføringsavtale, målt etter antall medlemmer som er omfattet av Sikringsordningen. 

I tillegg skal det i styrets arbeid delta èn representant for Statens Pensjonskasse.  Denne personen er ikke medlem i styret, men skal ha status som observatør, med forslags- og talerett.

Styrets medlemmer og varamedlemmer velges for to år. Styret velger leder og nestleder for ett år om gangen. 

Styremøte avholdes jevnlig og minst seks ganger pr år, og ellers når lederen eller minst ett av styremedlemmene forlanger det. Styret innkalles av sekretariatet. Innkalling skal skje skriftlig senest en uke før styremøtet. Ved innkallingen skal det følge fortegnelse over saker som skal behandles på styremøtet. Styret kan ikke treffe endelig beslutning i andre saker enn dem som er ført opp i fortegnelsen. Et styremedlem kan kreve å få en sak behandlet av styret. Forslaget sendes sekretariatet som tar med saken som del av ordinær styreinnkalling.

Styremøtet ledes av styrets leder, og i styrelederens forfall av styrets nestleder. Har begge forfall, velges møtelederen i styremøtet. Det skal føres protokoll for styremøtene. Hvert styremedlem kan kreve å få protokollert sin stemmegivning. Protokollen skal godkjennes og underskrives av styremedlemmene som er til stede på møtet. Kopi av protokollen skal sendes styremedlemmene, Statens Pensjonskasse, departementet og Rådgivende utvalg.

Styret er vedtaksført når minst fem styremedlemmer er til stede. Vedtak treffes med flertall av de avgitte stemmene. Hvert styremedlem har en stemme. 

Styrets medlemmer tilkommer godtgjørelse for sitt arbeid. Godtgjørelsen utgjør pr år 1/3 av folketrygdens grunnbeløp (G) for leder, ¼ G til styremedlem og observatør og 1/40 G per møte for møtende varamedlem. Godtgjørelsen utbetales hvert år i desember måned.
 
§ 17. Styrets funksjoner

Styret har ansvar for å forvalte Sikringsordningen etter formålet. Styret har herunder følgende oppgaver: 
a)	sørge for forsvarlig og hensiktsmessig organisering av den daglige drift, herunder velge sekretariat.
b)	fastsette instruks og retningslinjer for sekretariatet/daglig leder, 
c)	inngå avtaler og foreta andre bindende disposisjoner på vegne av Sikringsordningen,
d)	vedta endringer i vedtekter for Sikringsordningen. Endringene skal godkjennes av departementet før de får virkning,
e)	behandle årsberetning og årsregnskap. Årsberetning og årsregnskap skal sendes samtlige avtaleparter i Overføringsavtalen, Rådgivende utvalg og departementet og disse dokumentene er offentlige,
f)	velge statsautorisert revisor til å utføre revisjonsarbeidet. Revisor avgir beretning til styret,
g)	fastsette strategi og retningslinjer for forvaltning av Sikringsordningens midler basert på hensynet til en betryggende forvaltning, god avkastning og nødvendig likviditet, samt overvåke forvaltningen av Sikringsordningens midler, 
h)	fastsette den årlige tilskuddssatsen til Sikringsordningen, jf. Overføringsavtalen § 9 første ledd,
i)	fastsette tilslutningstilskuddet til Sikringsordningen for usikrede pensjonsrettigheter som blir omfattet av Overføringsavtalen, jf. Overføringsavtalens § 9 andre ledd,
j)	fastsette krav om engangsbeløp ved avvikling av virksomhet, jf. Overføringsavtalen § 9 tredje ledd, 
k)	fastsette prinsipper, regler og rutiner for behandling av krav mot/ og utbetaling fra Sikringsordningen, 
l)	fastsette prinsipper, regler og rutiner for inndrivelse av krav mot arbeidsgivere som er forpliktet til å betale det Sikringsordningen legger ut på deres vegne,
m)	utøve myndighet som fremgår av vedtektene.

Sikringsordningen forpliktes ved underskrift av styrets leder eller to av styrets medlemmer. 

Styret kan gi sekretariatet begrenset fullmakt til å opptre på Sikringsordningens vegne.

Styrets ansvar innskrenkes ikke ved at det inngås avtale om drift av Sikringsordningen og/eller om forvaltning av dens midler. 

§ 18. Sekretariat 

Sikringsordningens skal ha eget sekretariat med egen administrativ leder. Lederen rapporterer til styret. Sekretariatet opptrer etter instruks fra styret. 

Sekretariatet har følgende oppgaver: 
a)	behandler saker vedrørende innkreving av årlig tilskudd, tilknytningstilskudd og engangsbeløp til Sikringsordningen i samsvar med vedtekter for Sikringsordningen, Overføringsavtalen og instruks fra styret, 
b)	behandler krav om dekning fra Sikringsordningen etter instruks fra styret,
c)	innkalle og forberede saker til styremøter,
d)	utarbeider årsberetning og årsregnskap, som behandles av styret. 

Sekretariatet kan ikke inngå avtaler av juridisk eller økonomisk karakter på vegne av Sikringsordningen uten styrets fullmakt eller godkjenning.   

Tvist om avgjørelser som er gjort av Sikringsordningens sekretariat kan påklages til styret innen seks uker etter at skriftlig underretning om vedtaket er mottatt.

§ 19. Taushetsplikt og habilitet
 
Representanter for styre og sekretariat skal avgi erklæring om taushetsplikt med hensyn til de forhold som de i stillings medfør får kjennskap til.

Representanter for styre og sekretariat kan ikke delta i behandlingen eller avgjørelse av saker som har slik særlig betydning for egen del eller for noen nærstående at representanten må anses for å ha en fremtredende personlig eller økonomisk særinteresse i saken.

Representanter for styret og sekretariatet kan heller ikke delta i saksbehandlingen eller avgjørelsen når vedkommende har stilling eller tillitsverv i en privat eller offentlig institusjon, organisasjon eller et foretak som har økonomisk eller annen fremtredende særinteresse i saken, eller når vedkommende i slik egenskap tidligere har deltatt i behandlingen av saken. 

Kapittel V. Årsberetning og regnskap

§ 20. Årsberetning
   
Årsberetning om Sikringsordningens virksomhet avgis av styret. Årsberetningen skal underskrives av det samlede styre og av sekretariatets leder.
 
§ 21. Regnskap

Sikringsordningens regnskap avlegges for kalenderåret av styret. 

Sekretariatet skal innen utgangen av april måned avgi utkast til revidert årsregnskap til styret. 

Regnskapet skal revideres av statsautorisert revisor.

Regnskapet skal underskrives av det samlede styret og av sekretariatets leder.

Kapittel VI. Endring i vedtektene og ikrafttredelse

§ 22. Endring av vedtektene

Endring av vedtektene for Sikringsordningen vedtas av styret. Departementet må godkjenne endringene før de får virkning.

Vedtektsendringene må ikke stride mot Overføringsavtalen. Dersom Overføringsavtalens bestemmelser vedrørende Sikringsordningen endres, må vedtektene endres tilsvarende.  

§ 23. Oppløsning av Sikringsordningen

Oppløsning av Sikringsordningen besluttes av styret. Oppløsning kan bare skje med departementets godkjennelse.  

Sikringsordningen oppløses automatisk dersom dette blir bestemt i medhold av Overføringsavtalen. 

Ved oppløsning av Sikringsordningen skal dens midler så langt som mulig tilbakeføres til de arbeidsgivere som har innbetalt midler til Sikringsordningen, etter en fordelingsnøkkel utarbeidet av styret og godkjent av departementet. Annen fordeling kan vedtas av styret  dersom denne er godkjent av departementet. 

§ 24. Ikrafttredelse

Vedtektene trer i kraft fra ……2007.